எங்களுடைய கலைஞர்களின் பல பாடல்கள் பிரபலமில்லாமல் போனதற்கும் இலங்கையின் வானொலிகள் அவற்றைப் பயன்படுத்தாமற் போனதற்குமான காரணங்களைத் தேடினால் அதிகமான தவறுகள், அந்தப் பாடல்களை உருவாக்குபவர்கள் மத்தியிலும் இருக்கின்றன. இசையிலும் கருப்பொருளிலும் பெரும்பாலும் தென்னிந்தியப் பாடல்களின் சாயலில் உருவாக்கப்படுகின்ற நம்மவர் பாடல்கள் தரத்திலும் ஜனரஞ்சகத்திலும் அதற்கு இணையாக இருக்க வேண்டும் என்று எதிர்பார்ப்பதில் தவறிருக்க முடியாது. அந்த அளவீட்டை எட்ட முடியாத பாடல்கள் மறைந்துபோகின்றன. லோஷன் அடிக்கடி சொல்லுவார் ”வலிந்து ஒரு பாடலைப் பிரபலமாக்க முடியாது” என்று. எங்கள் கலைஞர்கள் எமக்கென்றான வடிவங்களில் பாடல்களைத் தரவேண்டும். அவ்வாறான பாடல்கள் ஒப்பீடுகளுக்கு அப்பாற்பட்டுப் பிரபலமடைந்ததை அனுபவத்தில் கண்டிருக்கிறேன். வானொலி அறிவிப்பாளர்களைப் பொறுத்தவரை பிரபலமான, அல்லது பிரபலமாகும் என்று அவர்கள் நம்பும் பாடல்களை மட்டுமே தங்கள் நிகழ்ச்சியில் உள்ளடக்கி அதன்வழியாக தங்கள் நிகழ்ச்சியைப் பிரபலமாக்கவே விரும்புகிறார்கள். அது இந்தியத் திரைப்படப்பாடலா அல்லது இலங்கைக் கலைஞர்களின் பாடலா என்று பார்ப்பதில்லை. இப்படி எத்தனையோ ஆயிரம் திரைப்படப் பாடல்களும் கைவிடப்பட்டிருக்கின்றன. முகாமைத்துவங்களும் இதையே எதிர்பார்க்கின்றன.